Tlačová správa

**Prednáška Patrika Schumachera (Zaha Hadid Architects) v Bratislave**

*„Pri tvorbe architektúry už dnes nestačí iba predstavivosť, alebo anekdotická spomienka na to, čo chceme dosiahnuť. Digitálne dáta nám musia dokázať pomôcť pri tvarovaní budov.“*

Vo štvrtok, 18. Mája 2017 o 19.00 sa v aule Emila Belluša (Fakulta Architektúry STU) v Bratislave uskutoční prednáška Patrika Schumachera, šéfa Zaha Hadid Architects.

Patrik Schumacher je vedúci londýnskeho ateliéru Zaha Hadid Architects. Spolu so Zahou Hadid zadefinovali prúd „parametrickej“ architektúry, ktorá sa pri tvorbe opiera o algoritmy reagujúce na prírodné parametre ako napríklad trajektória slnka, sila vetra, pôsobenie gravitácie alebo ľudské atribúty ako sú produktivita práce a sociálna interakcia. Analýzou terajbatov digitálnych dát sú simulované interakcie, ktorých výsledkom sú organické a zakrivené tvary charakteristické pre parametrickú architektúru.

Zaha Hadid Architects stojí za viac ako 950 projektami v 44 krajinách sveta. Medzi ich najznámejšie stavby patrí budova múzea MAXXI v Ríme, nedávno dokončený Port House v Antverpách alebo Riverside Museum v Glasgowe. V Bratislave je momentálne vo výstavbe rezidenčný komplex SkyPark.

Do ateliéru Zaha Hadid Architects nastúpil Patrik Schumacher v roku 1988. Štúdiu architektúry a filozofie sa venoval na univerzitách v Londýne, Bonne a Stuttgarte. V roku 1996 sa podielaľ na založení výskumného laboratória dizajnu na Londýnskej škole AA - Architectural Association School of Architecture, ktorého je doteraz co-directorom. Ako hosťujúci profesor viedol ateliéry na University of Illinois v Chicagu, Columbia University, alebo na Graduate School of Design na Harvarde a pravidelne prednáša na univerzitách po celom svete.

Prednášku organizuje tím Archtung v spolupráci so spoločnosťou Penta Investments. Archtung stojí za projektami ako napríklad výstava semestrálnych prác študentov Noc Architektúry, webdokumentom IKONY, alebo študentskou cenou CHEDDAR.

Udalosť na FB

<https://www.facebook.com/events/1885947041647625/>